มติกนง.เอกฉันท์คงดอกเบี้่ยนโยบาย1.5%
กนง.มีมติเอกฉันท์คงดอกเบี้ยนโยบายไว้ที่ 1.5% ยันเป็นระดับที่เพียงพอและเอื้อต่อการฟื้นตัวทางเศรษฐกิจ
5 ส.ค. 2558

กนง.มีมติเอกฉันท์คงดอกเบี้ยนโยบายไว้ที่ 1.5% ยันเป็นระดับที่เพียงพอและเอื้อต่อการฟื้นตัวทางเศรษฐกิจ
นายเมธี สุภาพงษ์ ผู้ช่วยผู้ว่าการ สายนโยบายการเงิน ในฐานะเลขานุการ คณะกรรมการนโยบายการเงิน (กนง.) เปิดเผยว่า ที่ประชุมคณะกรรมการนโยบายการเงิน(กนง.)วันนี้ มีมติเป็นเอกฉันท์ 7 เสียงให้คงอัตราดอกเบี้ยนโยบายไว้ที่1.5%โดยให้มีผลทันที เนื่องจากเห็นว่าการดำเนินนโยบายการเงินในช่วงที่ผ่านมาได้ช่วยผ่อนคลายภาวะการเงินเพิ่มเติมประกอบกับอัตราแลกเปลี่ยนอยู่ในทิศทางที่เอื้อต่อการฟื้นตัวของเศรษฐกิจไทยจึงยังควรอยู่ในระดับผ่อนปรนอย่างเพียงพอและต่อเนื่องโดยพร้อมจะใช้เครื่องมือเชิงนโยบายที่มีอยู่อย่างเหมาะสมเพื่อสนับสนุนการฟื้นตัวของเศรษฐกิจควบคู่กับการรักษาเสถียรภาพเศรษฐกิจการเงินในระยะยาว
"ที่ประชุมได้หารือถึงผลกระทบการปรับลดดอกเบี้ยที่อาจจะมีต่อเงินบาทจริงรวมถึงประเมินในประเด็นอื่นๆด้วยแต่ก็ไม่ได้คงดอกเบี้ยเพราะกลัวว่าถ้าลดดอกเบี้ยแล้วจะทำให้เงินบาทอ่อนค่ามากขึ้นโดยมองว่าค่าเงินบาทเป็นทิศทางอ่อนค่า อาจมีบางช่วงอ่อนเร็วไปบ้างแต่ก็เป็นประโยชน์ต่อเศรษฐกิจ"นายเมธีกล่าว
ทั้งนี้ กนง.ยังเห็นว่าเศรษฐกิจไทยในไตรมาสที่ 2 และแนวโน้มทั้งปียังคงฟื้นตัวอย่างค่อยเป็นค่อยไปแต่มีความเสี่ยงด้านต่างๆเพิ่มขึ้นจากการชะลอตัวของเศรษฐกิจจีนและภาวะภัยแล้งโดยแรงขับเคลื่อนหลักมาจากภาคการท่องเที่ยวที่ขยายตัวสูงกว่าคาดและการเบิกจ่ายงบลงทุนภาครัฐที่ทำได้ดีต่อเนื่อง
ขณะที่การบริโภคและการลงทุนภาคเอกชนขยายตัวได้อย่างช้าแต่การส่งออกสินค้าหดตัวมากกว่าคาด ซึ่งเป็นผลจากทั้งราคาที่อยู่ในระดับต่ำและปริมาณที่ลดลงตามอุปสงค์จากประเทศคู่ค้าโดยเฉพาะจีน, เอเชีย และอาจจะนำไปสู่การปรับลดการเติบโตทางเศรษฐกิจทั้งปีลงจากเดิมที่คาดไว้ 3% ส่วนอัตราเงินเฟ้อทั่วไปติดลบต่อเนื่องจากต้นทุนด้านพลังงานเป็นหลักแต่ได้ผ่านจุดต่ำสุดไปแล้วคาดว่าจะค่อยๆปรับสูงขึ้นในช่วงครึ่งปีหลัง ซึ่งกนง.จะติดตามอย่างใกล้ชิดต่อไป